정조 15년
辛亥正月二十五日辰時上御誠正閣大臣備局堂上引見入侍時右承旨金履正假注書趙台榮事變假注書沈能迪記事官洪樂游徐有聞左議政蔡濟恭兵判書金文淳刑曹判書趙鼎鎭漢城判尹李致中工曹判書權行副司直趙心泰訓鍊都正徐有大漢城左尹李漢豐行副司直金持默副校理趙鎭宅以次進伏訖濟恭曰數日日候稍和此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰向日伏聞聖候有膈間亘上之症伏未知數日間已臻勿藥之慶乎伊後多日尙無議定茶飮之擧區區下情伏不勝憂慮之至或恐仍是而膈候爲例症之慮矣上曰予之膈候果爲例症者久矣濟恭曰歲鑰載新萬物回蘇臣之所望惟在僚相之俱備爲日已久下敎尙靳臣不勝惶悚悶隘而今此仰稟者卽各道春操之狀啓也不可不及時稟定者故玆又冒沒入來而臣心慙悚已無勝達矣上曰國之置相果是何等難愼此不可猝乍間枚卜且或枚卜若不卽爲出膺尤豈不難處乎又況獨相自前已多其例卿何用過引乎濟恭曰前者亦已仰達而顧今卜相要不出今日在廷之人何處必得來版築中人乎上曰欲備僚相惟有有故之大臣卿之挨過數年亦豈曰差久乎濟恭曰此咸鏡監司李文源狀啓也枚擧會寧府使姜五成牒呈以爲本府支差物種南關十一邑分定每年送差人受來自是前例而昨年差人李陽爕等出往南關大米六十八石受出十九石則先爲入來其餘四十九石及猪價白木十同五疋裝載運來到鏡城敗船大米與猪價及格軍七名竝爲渰死故本府差需及隣近各邑先貸取用無弊支差米價與差需先貸白木合十六同四十三疋兩差人處末由徵捧而考諸大典通編漕轉條有曰大洋致敗人命渰死者査實免徵米猪價白木十六同四十三疋依法典自該庫減下事請令廟堂稟旨分付矣大洋臭載人物渰死必的有聞知故有此狀請矣所謂差人萬無徵捧之勢且大洋致敗免徵旣載法典猪價木十六同四十三疋蕩減之外無他道理依狀請許施何如上曰依爲之出擧條濟恭曰猪價木之因臭載蕩減出於一時特恩今後若因此爲例莫重差需假托敗船以圖免徵之患難保其必無後不敢援例之意預爲各別申飭何如上曰依爲之出擧條濟恭曰此守禦使鄭昌順前摠戎使李邦一開城留守具庠江華留守洪秀輔永宗僉使李光燮京畿水使申㬚忠淸前兵使金麟瑞全羅兵使李章漢黃海兵使元厚鎭前統制使申應周慶尙左兵使李源右兵使吳載徽咸鏡監司李文源江原監司尹師國平安兵使李得濟狀啓也以爲今春水陸操巡點巡歷何以爲之事請令廟堂稟旨分付勸別武都試依定式設行爲辭矣慶尙左右道忠淸道及統營昨秋旣已行操春操又難設行守禦摠戎兩廳纔經園幸有難更爲操鍊開城江華兩都及喬桐永宗畿民之當春調發亦涉重難平安黃海兩道慘歉之餘有若瘡痍甫起全羅道昨秋因奉安之設勞民已多江原道亦是歉荒之餘今春水陸操巡點巡歷竝爲停止畿甸外官鎭門聚點使之各別擧行至於咸鏡道之獨鎭部鍊十年停廢誠爲可悶江原道之勸別武都試亦係應行使之依定式設行何如上曰依爲之出擧條濟恭曰近來外方不畏廟堂公貨典守專不致意見其各樣有無頉成冊則封摏之物到處枵然事之寒心莫此爲甚雖以嶺南言之南倉錢元數二十一萬餘兩都歸烏有稱以留庫者只爲八千餘兩眞所謂不可使聞隣國前後道臣所當摘發重勘而或年條許久或其人已故今不可一一追論而旣已現發之後不可無一番大釐正分付道臣當充者充之當捧者捧之擧行形止使之續續修報廟堂以該營他各庫及漕倉所儲言之錢貨太半以各年未捧懸錄木則元數二千一百餘同今爲留庫十五同該營事良可仰屋此亦某條釐正之意一體分付聞京中摠戎廳亦如此九萬元數之已爲鬼錄者姑無論時在四萬餘兩都是虛錄前帥僅捧萬餘兩以置其外三萬之數尙在未收中云此而仍置其可曰國有法乎分付新帥臣盡數收捧後報于備局以爲發遣郞官照數摘奸之地何如上曰依爲之出擧條濟恭曰平安兵營軍需錢貨之散貸虛錄者前前兵使趙圭鎭之前後收捧爲六萬兩餘外三萬兩萬無指徵之處而莫重軍需不可仍以虛錄其時以交代兵使鱗次自備限三年盡充之意分付矣其後連爲數遞所謂充補不免塞責而止事勢則然矣而朝令之不行良可寒心自今年爲始一年之內無論遞易與否以五千兩爲定數分十二朔逐朔備上封置於軍木庫修報廟堂有若朔末公事以考勤慢則六年之間可以了當以此分付至於前兵使所用三千餘兩雖緣意外作故未及充報而決不可虛錄而止時兵使處從速督捧後形止牒報之意亦爲分付何如上曰依爲之出擧條濟恭曰臣當此三元思所以救民瘼施民惠以爲一分對揚聖意之道若論民瘼都庫爲最若論惠民罷都庫爲急蓋我朝亂廛之法專爲六矣廛之上應國役使之專利而設矣近來民心不古惟慾是循遊手無賴之輩三三五五自作廛號凡係人生日用物種無不各自主張大而馬馱船載之産小而頭戴手提之物伏人要路廉價勒買而物主如或不聽輒以亂廛結縛驅納於秋曹京兆使之剝膚而後已故所持者雖或落本不得不垂涕泣賣去於是乎各刊其肆以取倍價平民輩不買則已若係不得不買者則捨其廛更不可從他求得以故其價日增凡物之貴較視於臣之年少時所聞知不啻爲三倍五倍近日則甚至蔬菜甕器亦有廛號不得私自和賣民生之食而無鹽姑無論窮士之無以覓需停廢祭先者往往有之此無他專是都庫不禁之致也凡此都庫自朝家禁止則當止而猶且噤默爲主者不過怵畏都庫奸民之怨聲歸於自已耳古人曰一路哭何如一家哭避奸民輩三三五五之暗地咀口不一救都下億萬人倒懸之勢則爲國任怨之義果安在哉宜使平市署考出數三十年以來零瑣新設之廛號一倂革罷分付秋曹京兆六矣廛外以亂廛捉納者非徒勿施施以反坐則商賈有和賣物種之利民生無生理艱窘之患其怨則臣可自當之矣上曰諸臣各陳所見可也文淳曰近來都庫亂廛之弊實爲都民難支之端而臣於待罪京兆時亦所稔知者及今釐革在所不已矣鼎鎭曰物價之騰踊雖緣生齒之繁殖食之者衆而市民之權利實爲都下之痼弊臣於待罪江都時見捕魚之民爲結網罟貿取生葛於東峽還過京江之路爲葛契人所奪外方物種之不入都下者猶以亂廛見奪則都下之尤甚推此可知及今釐革實爲便民之政矣致中曰各廛都庫之爲弊於都民誠如大臣所奏新設廛革罷年數更加商量亂廛與都庫禁斷恐合事宜矣曰臣之鄕居在東北大路之傍故商賈輩以都庫勒買疾首怨罵之說久已聞知京寓七八年常聞都城士民莫不以物價騰貴爲都賈之害今若釐革都賈之弊亂廛之法則行之幾年利害便否知之不難矣心泰曰都下閭里之轉益艱難專由於百物之都賈權利京外小民之莫能措手亦由於亂廛勒買其所設禁恐合矯救之道有大曰不知都庫亂廛之爲弊何如而或於街路逢着亂廛捉去之光景則不但所見驚駭隨後觀瞻者莫不嗟歎曰彼豈亂廛所捉之物耶以此觀之則亂廛似有弊端矣漢豐曰近日各廛之都庫實爲都民之痼弊不可無矯救之道矣持默曰都庫革罷則亂廛之弊似可浸息矣濟恭曰平市提調考見零瑣廛號創設之年條就議廟堂當罷者一倂罷之以眞諺揭榜於四大門及十字街使京外之民曉然知都庫之見罷則不出數年其效自可見矣自上斷然行之是區區之望也上曰依爲之出擧條上曰亂廛革罷事故相韓翼謩曾已建白而行之未幾仍寢不行矣上曰平市提擧先得其人然後凡事可以擧行年條亦可以査出矣濟恭曰聖敎誠然矣上曰誰合是任乎未知工判前日曾入於提擧之望乎濟恭曰知臣莫如君惟在聖簡而工判則似未入於提擧望也上曰兵判何如濟恭曰儘合是任矣上曰平市提調許遞前望單子入之出榻敎濟恭曰故相臣鄭弘淳葬在忠淸道淸安縣矣聞方移葬於結城地云沿路擔軍及凡諸應行等節按例擧行之意分付該道道臣何如上曰今聞故相之移窆以予念舊之心豈可以再昨年一番致祭謂以酬錄而循例看過乎比常例各別顧助完窆日遣承旨致祭祭文當製下先以此意自廟堂嚴飭該道使之着念擧行可也出擧條濟恭曰惠廳事誠爲可悶矣顧今堂上謂有私義皆不行公故文簿之積滯已無可言而貢價之上下多未擧行云矣上曰豈可以因其些少私義公事不爲擧行民弊亦不顧念乎自廟堂申飭該曹未給之貢價今日內盡爲上下事分付可也濟恭曰臣有區區愚見敢此仰達矣向來鄭好仁事臣果親聞其言伊時非渠徑行言送院中至欲微稟則此與擅行有異且已經歲合有體諒之道矣上曰向來諸罪名蕩滌之時如前完伯者亦皆入於其中至於鄭好仁獨不擧論此非惡好仁而然也好仁人固柔善予非不矜憐而本事自有關係姑難容恕者此也大抵慈敎之前後諄複一則爲宗社也一則爲我而向日驥顯處分之後外間紛紜之說一倍熾張以是之故慈殿下敎每有過憂遠慮誠不勝仰悶之至矣濟恭曰伏承下敎豈不仰諦聖意之有在乎上曰向以李敬臣事卿有加罪之請故卽已依施而其本事不過一別軍職所遭故雖不欲縷縷索言然大抵近來痼弊有不可不矯正者朝廷之上無論大小曾無官師之規而若有論人者輒驅之罔測之科此豈成說乎李敬臣韓光濟事明是渠輩傾軋之習北道淳厖之俗猶有此等伎倆豈不可痛乎且所謂黨私阿好之習敢欲售於今日朝廷此等處尤不可不防微杜漸矣向來朴猷煥事雖於批答略言之而捨彼當言之事强引不當之嫌非但欲巧反拙在其人甚是不好底事也濟恭曰凡論人之擧固當就事論事而已則近來不然必勘斷以一逆字使人不得措手誠極痛歎而以是之故一字有反輕之嫌知以茶飮視若尋常尤豈成說乎上曰予於趙秀民事有下敎者書置傳敎而姑俟一番下詢於卿等然後欲爲頒示矣秀民有何世累至爲國子分館乎人或云乃祖有累而其疏旣是未徹之章且無拶逼於斯文之語則人之以此而爲有累者豈成說乎況其父之樹立人所共知則其子之爲國子亦何故耶濟恭曰臣於本事曾所未知而日前聞禮判所傳則以乃兄醉中之妄言拖引爲累仍爲國子分館云而亦豈以乃兄之故至於如是乎事甚駭歎矣上曰予之所聞則以乃祖未徹之疏而分館國子云耳日前臺疏有擧論李文淵地處者故批旨雖示不必如是之意而分館時上正字李寅采事則殊爲駭然以其地處尙在參下必有委折則渠乃反欲枳人殆同鼎底之笑釜底此非黨習而何仍命仁浩讀奏去十二月初七日所下傳敎敎曰此傳敎書置已久而今始頒下矣仁浩讀奏訖上曰此不可專責李寅采矣又聞注望排擬時以應爲國子之人混同擬望云若如此則擬望之注書亦有罪焉筵退後査奏可也上曰歲初臨門也已示微意卿亦諦悉否予於世臣全保一念寤寐以結屋漏在傍必欲偕底平蕩之域正所謂所願學孔子者也以群下對揚之道言之則惟在激濁揚淸而近來則不然生殺威福必欲主張卽洪秉纘是也是豈泛然看過處乎此而置之人不得爲人國不得爲國君不得爲君臣不得爲臣矣思之及此寧不寒心或謂鄭一祥之入擬疑其爲得罪之端故向於領敦寧登筵時已有下敎仍令傳及想皆知悉矣秉纘之伊日擧措不可但以無嚴論也郊幸還後侵夜酬應之際渠敢偸弄銓權恣意行臆類聚久不入擬之人猶恐或漏而擬入此其意如是然後方可以睹取難矣之譽故也難矣云者是豈人臣所可萌心者乎黨論進退之時所謂難矣者猶可謂士夫氣習而今也則不然惟彼久未擬望者雖未必盡是當枳者而所以致此者必有所由則於此而用意收合滾成一望者其心所在良亦叵測此非角勝而何此非背馳而何國有法綱則此等人夬施當律俾他知戢雖以次律言之嚴刑投竄容或爲日後滌瑕之道矣且政注三望必以一流之人取類排擬亦豈予咸與維新之本意也在昔一名之臺通也亦以一類之人純擬三望伊時曾有假臺諫之名此擧在其人反不爲光鮮此非戱劇之事又非沽譽之資則霜氷之漸見於未然今者此敎必多爲秉纘稱冤之輩而決不可以此而容恕矣且前後下敎非止一再則上自大臣下至臺閣尙此默然蓋事關已邊則以不言爲事如此而世臣可保乎若此不已丙申事又將出矣雖構屋小材猶且愛而培養況四百年長養之喬木乎予之爲世臣一念庶幾人皆可知而渠輩不畏法紀自底滅亡則予於是亦復祭何濟恭曰臣忝居大官如許罪犯尙未論斷誠極慙悚之至大抵秉纘放肆之罪彰著已久物情駭惑亟令王府嚴鞫得情斷不可已矣上曰雖異設鞫時値無事事屬後時今何遽從且別無可問之端矣濟恭曰豈可以時値無事當問而不問乎所可問者卽其心矣上曰喣濡亦已許多般而此不可任其自行者故不得已玆又下敎須各諦悉可也文淳曰安興鎭之行營設置前僉使例兼守城將主管城操節制洪州等五邑矣今作久勤窠之後守令之赴操參現不無掣礙之端行操時則依古群山例使水虞候擧行守城將則以僉使依前兼管似合事宜而事係變通下詢大臣處之何如上曰大臣之意何如濟恭曰安興守城將之任若移送此處則鎭況無可言易爲不願窠使兼守城將之任則久勤變通之後城操時五邑參現亦不無掣礙之端常時則僉使兼城將如前當行操時則使虞候權行城將之任一依古群山新定式施行恐合便好矣上曰依爲之出擧條心泰曰今此內奴婢從附近邑換定事係是軫恤之特恩其所對揚寧容少忽而第念水原附近俱是疲殘薄邑以其奴婢如數換定其勢末由以臣淺見言之自移劃之初有代納之議而渠輩之迄今趑趄槪賣身鬻妻於官奴婢者無非無根着不奠居之類代納頉免之後如或逃走而更使責立他口或使役當者則末流之弊莫能抵當含意莫遂云究其爲說容或無怪臣意則許代之時使之各別擇納而無得更侵當者事嚴立科條明白曉諭則此爲渠輩樂從之端而在水原使喚其買得者百勝於驅來農丁村女勒令應役也明矣至於不願納代之類以其番者錄案使役之外恐無他道以此擧條令道臣及該府使從長區處以便公私恐合事宜矣上曰依爲之出擧條濟恭曰水原新治家舍之櫛比聖念所在若思櫛比之道路上左右各司朝房次第營造誠爲得宜矣上曰前府使之意何如心泰曰廛房之頭仍其地形各司朝房鱗次創建則其在觀瞻似當一倍佳壯矣濟恭曰皆以十間爲限營建則所費亦不至大段矣上曰欲造朝房宜自營門先爲創始矣文淳曰若建朝房臣曹亦豈敢後於營門乎上曰本府素稱屋材之苟簡此或不至難辦乎心泰曰自本府西出十里許烏山場則屋材之貿得曾所不難矣命退諸臣以次退出